Kezdetét vette a veterán-világbajnokság
A vízilabdatornával, valamint a műugrók és a szinkronúszók küzdelmeivel hétfőn megkezdődött a vizes világbajnokság a masters korosztály számára Budapesten.
Borsa Miklós, a szervezőbizottság szóvivője elmondta, a kéthetes eseményre 7000 úszó, 500 szinkronúszó, 300 műugró és 120 vízilabdacsapat érkezett Magyarországra. A nyíltvízi úszók küzdelmeire csütörtökön, pénteken és szombaton kerül sor Balatonfüreden, míg az úszók versenyeit – ahol az alsó korhatár 25 év – a jövő héten rendezik a Duna Arénában. A magyar szurkolók leginkább a Millennium csapatnéven induló pólóválogatottra kíváncsiak. Vízbe ugrik a Kemény Dénes szövetségi kapitánnyal közösen játékosként háromszoros olimpiai bajnok Benedek Tibor, Biros Péter, Kásás Tamás, Kiss Gergely, Molnár Tamás és Szécsi Zoltán is. Szintén ott van a keretben a két olimpiai aranyat nyert Fodor Rajmund, Gergely István, Steinmetz Barnabás, Varga Tamás és Vári Attila, illetve a Sydneyben aranyérmes Märcz Tamás, Székely Bulcsú és Varga Zsolt. Mint azt Borsa Miklós megjegyezte, a sztárcsapat első két találkozójára már minden regisztrációs jegy elkelt, így közel hatezren buzdítják majd a korábbi kedvenceket. A masters-világbajnokság hivatalos megnyitóját 20.30-tól tartják, a Margitszigeti Atlétikai Centrumban sorra kerülő eseményen fellép az ExperiDance, illetve a 100 Tagú Cigányzenekar is. (Borítókép: MTI Fotó / Czeglédi Zsolt)